पाएं अपने शहर की ताज़ा ख़बरें और फ्री ई-पेपरडाउनलोड करें
भास्कर न्यूज. रायपुर
छत्तीसगढ़ चेंबर आफ कामर्स एंड इंडस्ट्रीज को टक्कर देने के लिए कुछ व्यापारियों ने अलग से संघ गठित कर लिया है। इसे छत्तीसगढिय़ा वाणिज्य एवं उद्योग महासंघ नाम दिया गया है। यह संगठन कालाबाजारी और मिलावट करने वाले व्यापारियों को बेनकाब करेंगे। आज न्यू सर्किट हाउस में इसकी पहली बैठक हुई। इसमें महासंघ का सदस्यता अभियान चलाने का निर्णय लिया गया।
बैठक में शामिल व्यापारियों ने कहा कि राज्य गठन के 13 साल बाद भी छत्तीसगढिय़ा व्यापारियों की आर्थिक स्थिति में कोई सुधार नहीं हुआ है। मूल छत्तीसगढिय़ा फुटकर से लेकर किराना, कपड़ा, चाय, पान ठेले जैसे छोटे व्यापार-व्यवसाय तक सीमित है। उनके पास बड़े उद्योग या व्यापार नहीं है। चेंबर आफ कामर्स और उसके अधीनस्थ संगठनों में 96 प्रतिशत बाहरी लोगों को कब्जा है, जिसके कारण छत्तीसगढिय़ा व्यापारी उपेक्षित हैं।
संगठन के प्रभारी शेखर वर्मा ने कहा कि छत्तीसगढिय़ा व्यापारियों को इसमें जोड़ा जाएगा। उनके विकास के लिए कदम उठाए जाएंगे। महासंघ के सदस्य मोहन चंद्राकर ने कहा कि अगले तीन महीने में संगठन का विस्तार सभी 27 जिलों में किया जाएगा। इसके अंतर्गत अनुषांगिक संगठनों का भी निर्माण किया जाएगा। महासंघ के लिए सदस्यता अभियान भी चलाया जाएगा। छह महीने में संगठन की नई कार्यकारिणी का चुनाव कराया जाएगा। सदस्य महेश देवांगन ने कहा कि यह संगठन वर्तमान में संचालित चेंबर आफ कामर्स के विरोध में नहीं है। लेकिन छत्तीसगढिय़ा व्यापारियों को संगठित करने की आवश्यकता है। उद्योगपति मोतीलाल देवांगन ने कहा कि छत्तीसगढिय़ों को उचित संरक्षण और मार्गदर्शन मिले तो वे भी संगठित होकर आगे बढ़ सकते हैं। इसमें शांतनु साहू, अजय यादव, सौरभ तिवारी, डा. लक्ष्मण भारती समेत अन्य व्यापारी मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva bho_Deva hin_Deva hin_Deva hin_Deva zho_Hant eng_Latn